**Az emberi erőforrások minisztere**

**…/2019. (…) EMMI rendelete**

**az emberi erőforrások minisztere által adományozható elismerésekről szóló**

**26/2016. (IX. 8.) EMMI rendeletnek a Sára Sándor-díj megalapításával összefüggő módosításáról**

Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (6) bekezdésében kapott felhatalmazás alapján, a Kormány tagjainak feladat- és hatásköréről szóló 94/2018. (V. 22.) Korm. rendelet 92. § (1) bekezdés 7. pontjában meghatározott feladatkörömben eljárva a következőket rendelem el:

**1. §**

Az emberi erőforrások minisztere által adományozható elismerésekről szóló 26/2016. (IX. 8.) EMMI rendelet (a továbbiakban: R.) 2. § (2) bekezdése a következő 21. ponttal egészül ki:

*(A miniszter által adományozandó művészeti díjak a kulturális ágazatban a következők:)*

„21. Sára Sándor-díj.”

**2. §**

Az R. 16. §-a helyébe a következő rendelkezés lép:

„16. § A 2020. évben a Sára Sándor-díj átadására augusztus 20-a alkalmából kerül sor.”

**3. §**

Az R. *1. melléklete* az *1. melléklet* szerint módosul.

**4. §**

Ez a rendelet a kihirdetését követő nyolcadik napon lép hatályba.

Prof. Dr. Kásler Miklós

emberi erőforrások minisztere

*1. melléklet a …/2019. (…. …..) EMMI rendelethez*

Az R. *1. melléklet* II. Fejezete a következő 7/A. ponttal egészül ki:

„7/A. Sára Sándor-díj

7/A.1. A díj azon 40 év alatti rendezőknek, operatőröknek illetve forgatókönyvíróknak adományozható, akik a nemzeti identitás erősödését elősegítő kiemelkedő teljesítményt mutattak fel.

7/A.2. A díj átadására március 15-e alkalmából kerül sor.

7/A.3. A díjból évente legfeljebb kettő adományozható.

7/A.4. A díj adományozására javaslatot tevő bizottság tagjait a miniszter – az érintett szakmai szervezetek javaslatait mérlegelve – négy évre kéri fel.

7/A.5. A díjazott emlékérmet és az adományozást igazoló oklevelet kap. Az emlékérem kerek alakú, bronzból készült, átmérője 80 mm, vastagsága 8 mm. Az emlékérem Zsin Judit szobrászművész alkotása, első oldalán középen Sára Sándor domború arcképét ábrázolja, és azon „SÁRA SÁNDOR-DÍJ” félkörívű felirat található.

7/A.6. A díjhoz pénzjutalom jár. A díjjal járó pénzjutalom mértéke az illetményalap húszszorosának megfelelő összeg.”

**Indokolás**

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdés a) pontjában foglaltakra tekintettel a miniszteri rendelet tervezethez tartozó indokolást nem kell közzétenni.

Az emberi erőforrások minisztere által adományozható elismerésekről szóló 26/2016. (IX. 8.) EMMI rendelet módosításával létrehozásra kerül a Sára Sándor-díj, az emberi erőforrások minisztere által adományozható filmművészeti elismerés, amelyet olyan 40 év alatti, kiemelkedően tehetséges rendezők, operatőrök, illetve forgatókönyvírók kaphatják meg, akik elsősorban a dokumentumfilmes területen alkotásaikkal a nemzeti összetartozás fontosságára irányítják a figyelmet.